Turmakoneen lentoreitti.
**China Eastern Airlinesin lento 5735** oli China Eastern Yunnan Airlinesin Kiinan sisäinen reittilento Kunmingista Guangzhouhun. Lennolla 21. maaliskuuta 2022 käytetty Boeing 737-89P syöksyi maahan kesken lennon lähellä Wuzhoun kaupunkia. Kaikki koneessa olleet 123 matkustajaa ja 9 miehistön jäsentä saivat surmansa.

Lentokone
---------

Onnettomuuslentoa lennettiin Boeing 737-89P -koneella, joka kuuluu Boeing 737 -malliperheen kolmanteen NG-sukupolveen. Koneen rekisteröintitunnus oli B-1791, valmistajan sarjanumero 41474/5453, ja se oli toimitettu yhtiölle vuonna 2015. Reittilentoa Kunmingista Guangzhouhun liikennöi China Eastern Airlinesin tytäryhtiö China Eastern Yunnan Airlines. 737-800-sarjan koneiden turvallisuutta on pidetty yleensä hyvänä.

Onnettomuus
-----------

Onnettomuuslento lähti ilman ongelmia Kunmingista ja se jatkoi matkaansa 29 100 jalan korkeudella. Kun lentokone oli saapunut sijaintiin, jossa edellinen lento samalla reitillä oli aloittanut laskemaan korkeuttaan, se alkoi syöksymään kohti maata suurella nopeudella. Flightradar24:n korkeustietojen perusteella kone laskeutui 7 400 jalan korkeuteen vain vajaassa puolessatoista minuutissa. Syöksy oikeni puolen minuutin ajaksi ennen kuin se jatkui aina siihen saakka, kun kone törmäsi vuorenrinteeseen. Lentokoneen itse lähettämien ADS-B-tietojen mukaan sen vajoamisnopeus oli korkeimmillaan ja juuri ennen törmäystä noin 31 000 jalkaa minuutissa (noin 160 m/s).

Törmäysalueelle syttyi maastopalo, jota sammuttamaan lähetettiin palomiehiä usealta eri alueelta. Erääseen valvontakameraan tallentuneella videolla koneen voi nähdä syöksyvän kohti maata lähes pystysuorassa.

Kaikki koneessa olleet 132 henkilöä olivat Kiinan kansalaisia.

Tutkinta
--------

Kiinan siviili-ilmailuhallinto (CAAC) on ilmoittanut aloittavansa onnettomuuden tutkinnan ja lähetti paikalle työryhmän. Yksi koneen mustista laatikoista löydettiin pahoin vaurioituneena kaksi päivää onnettomuuden jälkeen.

Yhdysvaltalaisten lähteiden mukaan alustavat tutkimukset lentotietoihin viittaavat siihen, että lentäjät ohjasivat koneen syöksyyn tahallaan. Kiinan siviili-ilmailuhallinto ei ole vahvistanut väitteitä.

Onnettomuuden vuosipäivänä Kiinan siviili-ilmailuhallinto ilmoitti, että tutkinta on yhä kesken turman "erittäin monimutkaisen ja harvinaisen" luonteen takia.

Reaktiot
--------

China Eastern Airlines poisti onnettomuuden johdosta Boeing 737-800-koneensa käytöstä noin kuukauden ajaksi, jonka aikana ne kaikki tarkastettiin. Kiinan johtaja Xi Jinping vaati onnettomuutta tutkittavaksi välittömästi.

Yhdysvaltain kansallinen liikenneturvallisuuslautakunta nimitti tutkijan edustamaan sitä tutkinnassa.

Lähteet
-------

1. 1 2 3  China Eastern Airlinesin Boeing 737-800 tuhoutui vuoristoalueella Kiinassa *www.lentoposti.fi*.  21.3.2022. Viitattu 21.3.2022.
2. 1 2 3  ASN Aircraft accident Boeing 737-89P (WL) B-1791 Tengxian, Guangxi *Aviation Safety Network*.  21.3.2022. Viitattu 22.3.2022. (englanniksi)
3. 1 2  China Eastern Black Box Points to Intentional Nosedive *WSJ*.  17.5.2022. The Wall Street Journal. Viitattu 3.6.2022. (englanniksi)
4. 1 2  China Eastern Airlines flight 5735 crashes en route to Guangzhou *Flightradar24*.  21.3.2022. Viitattu 21.3.2022. (englanniksi)
5. ↑  滚动丨最新！发现客机残骸碎片，尚未发现遇难者遗体 *resource.cloudgx.cn*.  21.3.2022. Viitattu 22.3.2022. (kiinaksi)
6. ↑  Simon Hradecky: Crash: China Eastern B738 near Guangzhou on Mar 21st 2022, lost altitude and impacted terrain *The Aviation Herald*.  21.3.2022. Viitattu 21.3.2022. (englanniksi)
7. ↑  Chen Zhenglu: 央視：東航失事航班沒有外籍乘客 *United Daily News*.  22.3.2022. Viitattu 22.3.2022. (kiinaksi)
8. ↑  东航一架波音737飞机坠毁民航局已启动应急机制 *Kiinan siviili-ilmailuhallinto*.  21.3.2022. Viitattu 22.3.2022. (kiinaksi)
9. ↑  Black box from crashed China Eastern plane found in ‘severely damaged’ condition *The National*.  23.3.2022. Viitattu 23.3.2022.
10. ↑  Beijing still seeking answers a year after China Eastern plane crash *Reuters*.  21.3.2023. Viitattu 23.8.2023. (englanniksi)
11. ↑  Dan Strumpf: China Eastern Resumes Flights of Boeing 737 Model Involved in Crash *Wall Street Journal*.  18.4.2022. Viitattu 23.8.2023. (englanniksi)
12. ↑  Boeing 737-800 Crashes in Remote Mountain Valley in Southern China *The New York Times*.  21.3.2022. Viitattu 22.3.2022. (englanniksi)
13. ↑  US names investigator as representative to China Boeing 737-800 crash probe *Channel News Asia*.  22.3.2022.  Arkistoitu 22.3.2022. Viitattu 22.3.2022. (englanniksi)